సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
విజయ్ హజారే ట్రోఫీ విజేత కర్ణాటక
విజయ్ హజారే ట్రోఫీ ఫైనల్లో కర్ణాటక ఓపెనర్లు కేఎల్ రాహుల్, మయాంక్ అగర్వాల్ హాఫ్ సెంచరీలతో ఆకట్టుకున్నారు. మ్యాచ్ మధ్యలో వర్షంరాగా.. అప్పటికే మ్యాచ్ తమిళనాడు‌కి చేజారిపోయింది.
Samayam Telugu | Updated:
Oct 25, 2019, 05:28PM IST
విజయ్ హజారే ట్రోఫీ విజేత కర్ణాటక
విజయ్ హజారే ట్రోఫీ విజేతగా కర్ణాటక నిలిచింది. తమిళనాడుతో బెంగళూరులోని చిన్నస్వామి స్టేడియం వేదికగా శుక్రవారం జరిగిన ఫైనల్ మ్యాచ్‌లో కర్ణాటక జట్టు వీజేడీ పద్ధతిలో 60 పరుగుల తేడాతో విజయాన్ని అందుకుంది. 253 పరుగుల లక్ష్య ఛేదనకు దిగిన కర్ణాటక జట్టు 23 ఓవర్లు ముగిసే సమయానికి 146/1తో నిలవగా.. వర్షం రావడంతో మ్యాచ్‌ని అంపైర్లు నిలిపివేశారు. దాదాపు అరగంటకిపైగా వేచి చూసిన అంపైర్లు.. వర్షం తగ్గకపోవడంతో వీజేడీ పద్ధతిలో కర్ణాటకని విజేతగా ప్రకటించారు.
మ్యాచ్‌లో టాస్ ఓడి తొలుత బ్యాటింగ్ చేసిన తమిళనాడు జట్టులో.. ఓపెనర్ అభినవ్ ముకుంద్ (85: 110 బంతుల్లో 9x4), మిడిలార్డర్ బ్యాట్స్‌మెన్ బాబా అపరిజిత్ (66: 84 బంతుల్లో 7x4) హాఫ్ సెంచరీలతో సత్తాచాటారు. అయితే.. సీనియర్ ఓపెనర్ మురళీ విజయ్ (0), కెప్టెన్ దినేశ్ కార్తీక్ (11), విజయ్ శంకర్ (11), రవిచంద్రన్ అశ్విన్ (8) తక్కువ స్కోరుతోనే సరిపెట్టడంతో.. తమిళనాడు 49.5 ఓవర్లలో 252 పరుగులకి ఆలౌటైంది. కర్ణాటక జట్టులో బౌలర్ అభిమన్యు మిథున్ ఐదు వికెట్లు పడగొట్టగా.. ఇందులో హ్యాట్రిక్ కూడా ఉంది. విజయ్ హజారా ట్రోఫీ ఫైనల్లో హ్యాట్రిక్ వికెట్లు పడగొట్టిన తొలి బౌలర్‌గా మిథున్ రికార్డ్ నెలకొల్పాడు.
లక్ష్య ఛేదనలో కర్ణాటక ఓపెనర్ దేవదూత్ (11) ఆరంభంలోనే ఔటవగా.. అనంతరం వచ్చిన మయాంక్ అగర్వాల్ (69 నాటౌట్: 55 బంతుల్లో 7x4, 3x6)తో కలిసి ఓపెనర్ కేఎల్ రాహుల్ (52 నాటౌట్: 72 బంతుల్లో 5x4) నిలకడగా ఆడాడు. రెండో వికెట్‌కి అజేయంగా 112 పరుగుల భాగస్వామ్యం నెలకొల్పిన రాహుల్- మయాంక్ జోడీ.. వర్షంతో మ్యాచ్‌‌ని నిలిచే సమయానికి 146/1తో కర్ణాటక జట్టుని తిరుగులేని స్థితిలో నిలిపింది.